**Propunere**

**G U V E R N U L** **R O M Â N I E I**

**ORDONANȚĂ DE URGENȚĂ**

**pentru modificarea și completarea Ordonanței de urgență nr. 32/2015 privind înființarea Gărzilor forestiere, cu modificările și completările ulterioare**

Având în vedere faptul că evoluţia continuă a activităţilor din domeniul silvic şi cinegetic în vederea creşterii eficienţei actului de reglementare, implementare şi control determină necesitatea adoptării unor măsuri imediate, pentru creșterea gradului de eficiență a structurilor specializate ale Ministerului Apelor şi Pădurilor,

Având în vedere că raportat la domeniul de competență structura specializată din cadrul autorităţii publice centrale care răspunde de silvicultură îndeplinește atribuțiile principale de reglementare, implementare și control cu rol important în crearea mecanismelor prin care se asigură buna administrare şi protejarea fondului forestier național ceea ce determină necesitatea creșterii rolului implicării inspectorului general care conduce domeniul păduri din cadrul autorității în adoptarea deciziilor strategice la nivelul ministerului şi totodată întărirea rolului de reprezentare al acestuia ţinând cont de necesitatea cooperării cu alte autorități de aplicare a legii atât pe plan intern cât și pe plan internațional, precum și necesitatea adoptării unui nivel de reprezentativitate adecvat partenerilor interni și internaționali pentru a se asigura o cooperare directă, prin inspectorul general.

Având în vedere necesitatea adoptării unor măsuri urgente pentru întărirea capacității instituționale a gărzilor forestiere și a activităților de control al regimului silvic și cinegetic, pentru a putea face față cerințelor ce se impun pentru soluționarea problemelor multiple privind protejarea fondului forestier naţional,

în vederea eficientizării actului de control și emiterii actelor de reglementare, ținând cont de faptul că datorită întreținerii și amplificării fenomenului birocratic se impune găsirea unor soluții de eficientizare a activității prin simplificarea circuitului decizional și prin dispunerea cu celeritate a activității de control și de emitere a actelor de reglementare, luând în considerare necesitatea debirocratizării instituțiilor în vederea eficientizării activității cu scopul protejării fondului forestier naţional prin adoptarea unor decizii cât mai corecte şi coerente, eliminând verigile intermediare atât ale actului decizional de control, cât și cele ale actului de reglementare,

Ținând cont că activitatea sectorială în domeniul silvic și cinegetic nu este la același nivel în toate județele, ceea ce necesită o relocare a atribuțiilor și personalului disponibil către județe în vederea întăriri rolului gărzilor forestiere în teritoriu, pentru a duce rolul de implementare cât mai aproape de contribuabil dar și a întări rolul de organ de control,

în vederea reducerii atât a timpului alocat, cât și costurilor de deplasare suportate de către proprietarii de păduri/ocoale silvcice/operatori economici pentru depunerea actelor necesare pentru emiterea unui act de reglementare în județul de pe raza teritorială unde se afla anterior sediul Gărzii forestiere, mergând direct la compartimentul județean, simplificând atât procedural, cât și decizional emiterea de acte de reglementare.

Apreciind că neadoptarea de urgență a unor măsuri de îmbunătățire a activității de implementare, monitorizare și control în domeniul silviculturii de către Ministerul Apelor şi Pădurilor, măsuri ce decurg din Legea  nr. 265/2018 pentru aprobarea Ordonanței de urgență a Guvernului nr. 32/2015 privind înființarea Gărzilor forestiere care conține dispoziţii care s-au dovedit neclare în momentul punerii în aplicare prin legislaţia subsecventă, poate genera blocaje instituționale cu consecințe grave în gestionarea eficientă a domeniilor de competență silvic și cinegetic,

Având în vedere necesitatea coordonarii şi acţiunii unitare la nivelul întregii ţări a activităţii de control silvic şi cinegetic precum şi crearea unui platforme funcţionale de transmitere a informaţiilor de la centru în teritoriu cât şi în sens invers.

văzând faptul că:

**–**menținerea situației de fapt prezentate reprezintă o slăbiciune în exercitarea atribuţiilor de reglementare, implementare şi control pe componenta asigurării gestionării durabile a fondului forestier, și că Ministerul Apelor şi Pădurilor este pus în fața unor responsabilități instituționale, ce nu pot fi amânate;

**–**lipsa unor instrumente juridice coerente ce pot fi puse în aplicare produce consecințe negative nu doar în privința funcționării instituțiilor statului, ci și din perspectiva securității naționale, a interesului public și a garantării asigurării integrităţii fondului forestier naţional şi a gesuinării durabile a acestuia,

întrucât avem de a face cu o situație extraordinară, ce produce consecințe asupra capacității de funcționare a instituțiilor statului, subliniind faptul că adoptarea în regim de urgență a prezentului act normativ conduce atât la reducerea cheltuielilor publice, cu încadrarea în cheltuielile bugetare alocate, în considerarea faptului că aceste elemente vizează interesul public și constituie o situație de urgență și extraordinară a cărei reglementare nu poate fi amânată,

*În temeiul art. 115 alin. (4) din Constituţia României, republicată Guvernul României adoptă prezenta ordonanță de urgență.*

**Art. I - Ordonanța de urgență nr. 32/2015 privind înființarea Gărzilor forestiere, publicată în M.Of. Partea I, nr. 474 din 30 noiembrie 2015, aprobată cu modificări și completări prin Legea nr. 265/2018, se modifică și se completează după cum urmează:**

1. **La articolul 1 după alineatul (1), se introduce un nou alineat, alineatul (11) cu următorul cuprins:**

”(11) La nivelul fiecărui județ și al municipiului București se organizează și funcționează, în cadrul structurilor prevăzute la alin. (1), Gărzi forestiere județene, fără personalitate juridică.”

1. **La articolul 1, alineatele (4)-(6), se modifică și vor avea următorul cuprins:**

”(4) Se înfiinţează Departamentul păduri, denumit în continuare Departament, prin reorganizarea actualei structuri de specialitate silvică din cadrul autorităţii publice centrale care răspunde de silvicultură.”

”(5) Conducerea Departamentului este asigurată de către un inspector general cu rang de subsecretar de stat, numit și revocat din funcție prin decizie a primului-ministru, la propunerea conducătorului autorității publice centrale care răspunde de silvicultură.”

”(6) Autoritatea publică centrală care răspunde de silvicultură îndeplinește prin Departamentul prevăzut la alin. (4) atribuții de reglementare, implementare și control al regimului silvic și cinegetic.”

1. **La articolul 1 după alineatul (6), se introduc trei noi alineate, alineatele (7), (8) și (9) cu următorul cuprins:**

”(7) Autoritatea publică centrală care răspunde de silvicultură monitorizează, coordonează, verifică şi controlează activitatea Gărzilor, prin Departament, în baza criteriilor de performanță care se stabilesc prin hotărâre a Guvernului.”

”(8) Departamentul și Gărzile sunt competente să verifice activitatea ocoalelor silvice și a operatorilor economici care desfășoară activități în sectorul silvic și cinegetic în baza criteriilor de risc care se stabilesc prin ordin al conducătorului autorității publice centrale care răspunde de silvicultură.”

”(9) Departamentul asigură anual publicarea, pe siteul autorității publice centrale care răspunde de silvicultură, a unei sinteze a evaluării naționale rezultate urmare a verificărilor desfășurate în baza criteriilor de risc stabilite.”

1. **La articolul 3, alineatul (1), se modifică și va avea următorul cuprins:**

”(1) Numărul maxim de posturi pentru Gărzi este de 1.007.”

1. **La articolul 5, alineatele (1) și (2), se modifică și vor avea următorul cuprins:**

”(1) Finanțarea cheltuielilor curente și de capital ale Gărzilor se asigură de la bugetul de stat şi din venituri proprii.”

”(2) Gărzile sunt conduse de câte un inspector șef, care are calitatea de ordonator terțiar de credite, în condițiile legii.”

1. **La articolul 5 după alineatul (2), se introduc șapte noi alineate, alineatele (3), (4),(5),(6),(7),(8) și (9) cu următorul cuprins:**

”(3) Persoanele care ocupă funcția prevăzută la alin. (2) se numesc prin act administrativ al conducătorului autorităţii publice centrale care răspunde de silvicultură, în urma evaluării cunoștințelor și abilităților manageriale, în condițiile legii.”

”(4) Funcția de inspector șef se exercită în baza unui contract de management încheiat cu conducătorul autorității publice centrale care răspunde de silvicultură, pe o perioadă de maximum 4 ani.”

”(5) Funcția de inspector șef este incompatibilă cu:

a) exercitarea oricăror altor funcții remunerate, neremunerate sau/și indemnizate, cu excepția funcțiilor sau activităților în domeniul didactic, al cercetării științifice sau al creației literar-artistice desfășurate în afara programului normal de lucru și care nu au legătură cu funcția deținută;

b) exercitarea oricărei activități sau oricărei alte funcții de conducere;

c) exercitarea oricărei funcții în cadrul organizațiilor sindicale sau patronale de profil.”

”(6) Constituie conflict de interese deținerea de către inspectorul șef de părți sociale, acțiuni sau interese la societăți reglementate de Legea societăților nr. 31/1990, republicată, cu modificările și completările ulterioare, ori organizații nonguvernamentale care activează în domeniul silvic și cinegetic.”

”(7) Prevederile alin. (5) se aplică și în cazul în care părțile sociale, acțiunile sau interesele sunt deținute de către rudele ori afinii până la gradul al IV-lea ai inspectorului șef.”

”(8) Dacă inspectorul șef se află în stare de incompatibilitate sau în conflict de interese, acesta este obligat să înlăture motivele de incompatibilitate ori de conflict de interese în termen de 30 de zile de la apariția acestora. În caz contrar, contractul de management este reziliat de plin drept, iar autoritatea publică centrală care răspunde de silvicultură poate cere persoanelor în cauză despăgubiri, conform clauzelor contractului de management.”

”(9) Gărzile pot accesa fonduri acordate prin intermediul programelor de finanțare care au drept scop întărirea capacității instituționale sau dezvoltarea mecanismelor de gestionare durabilă a pădurilor.”

1. **La articolul 6, alineatele (5) – (8), se modifică și vor avea următorul cuprins:**

”(5) Personalul Gărzilor precum și cel din cadrul Departamentului este supus unei evaluări de integritate, organizate la nivelul autorității publice centrale care răspunde de silvicultură, care constituie cerință specifică ocupării posturilor din cadrul Gărzilor și al Departamentului, sub sancțiunea eliberării din funcția publică sau încetării raportului de muncă, după caz.”

”(6) Personalul din cadrul Gărzilor și al Departamentului este supus anual evaluării de integritate prevăzute la alin. (5), cu aprobarea conducătorului autorității publice centrale care răspunde de silvicultură.”

” (7) Dobândirea calității de personal al Gărzilor și al Departamentului presupune acordul implicit al acestuia pentru evaluarea de integritate.”

” (8) Formarea profesională continuă este obligatorie pentru întreg personalul angajat în cadrul Gărzilor și al Departamentului.”

1. **La articolul 7, alineatele (1) și (2), se modifică și vor avea următorul cuprins:**

”(1) Ocuparea posturilor din cadrul Gărzilor și al Departamentului se face numai cu promovarea evaluării de integritate prevăzute la art. 6 alin. (5) și (6).”

” (2) Procedura de organizare și desfășurare a evaluării de integritate pentru ocuparea posturilor din cadrul Gărzilor și al Departamentului, precum și pentru personalul angajat din cadrul acestora se stabilește prin hotărâre a Guvernului prevăzută la art. 1 alin. (2).”

**Art. II – ”**În termen de maxim 60 de zile de la data intrării în vigoare a prezentei ordonanțe de urgență se aprobă prin hotărâre de guvern organizarea și funcționarea Departamentului înființat la art. 1 alin. (4).”

**PRIM – MINISTRU**

**VIORICA DĂNCILĂ**